Шаваевэ Разият хах
Налшык Печатым и унэм дыгъуасэ щекIуэкIащ КъБР-м и Журналистхэм я зэгухьэныгъэм и пленум. Абы щытепсэлъыхьащ творческэ зэгухьэныгъэм мы зэманым къыпэщылъ Iуэхугъуэ нэхъыщхьэхэм. Ар къызэIуихащ икIи иригъэкIуэкIащ а зэгухьэныгъэм и правленэм хэт, «Советская молодежь» газетым и редактор нэхъыщхьэ Къардэн Мухьэмэд.
Пленумым кърихьэлIахэр псом япэу зытепсэлъыхьар КъБР-м и журналистхэм я пашэу илъэс куэдкIэ лэ-жьа Мэзыхьэ Борис мы зэманым и узыншагъэм къызэримыхьым къыхэкIыу а къалэныр иджыпсту зэримыгъэзэщIэфырщ. Абы къыхэкIыу зэгухьэныгъэм и унафэщIым и къалэнхэр пIалъэкIэ игъэзэщIэну пщэрылъ хуащIащ Мэзыхьэм и къуэдзэ, КъБР-м щэнхабзэмкIэ щIыхь зиIэ и лэжьакIуэ Шаваевэ Разият.
— КъБР-м и Журналистхэм я зэгухьэныгъэр гъэлэжьэным пыщIа Iуэхухэр Мэзыхьэ Борис хуэдэу къызыхуэтыншэу, хьэлэлу зэфIэзыгъэкIа щымыIами ярейщ, — къыхигъэщащ журналист цIэрыIуэ Вэрокъуэ Владимир къыщыпсалъэм. — Пленумым къыщыхэслъхьэну сыхуейт мыпхуэдэ Iуэху: УФ-м и Журналистхэм я зэгухьэны-гъэм зыхуэдвгъэгъазэ Мэзыхьэм, и узыншагъэр зэтеувэжыху, стипендие щхьэхуэ хуагъэуву ар мазэ къэс къратыну. Апхуэдэу сфIэтэмэмщ Борис КъБР-м и Журналистхэм я зэгухьэныгъэм и правленэм щIыхь зиIэ и IэщIагъэлIу хэдгъэхьэну.
Вэрокъуэм къыхилъхьа жэрдэмыр даIыгъыу зэхуэсым къыщыпсэлъащ «Заман» газетым и редактор нэхъыщхьэ Аттаев Жэмал, «Кабардино-Балкарская правда» газетым и лэжьакIуэ Моттаевэ Светланэ, нэгъуэщIхэри. Апхуэдэу зэхуэсым кърихьэлIа-хэр ехъуэхъуащ Шаваевэм икIи жаIащ а къалэныр абы ныкъусаныгъэншэу зэрызэрихьэнум шэч къызэрытрамыхьэри.
КъыкIэлъыкIуэу пленумым хэтахэр хэплъащ зэгухьэныгъэм и правленэм хэтхэм я спискэм. НэгъуэщI IэнатIэ зэрыкIуам къыхэкIыу абы хэкIыжа щыIэти, абыхэм я пIэкIэ правленэм хагъэхьащ цIыху зыбжанэ.
ТАМБИЙ Линэ.
